रविवार का दिन था। मैं अपने पिताजी के साथ महात्मा जी के दर्शनों के लिये गया हुआ था। महात्मा जी, जो अधिकतर गम्भीर मुद्रा में रहते थे, आज बड़े प्रसन्न थे। धर्म की बातें हो रहीं थीं। 8-10 लोग बैठे थे। अक्टूबर का महीना था। महात्मा जी रह-रहकर गुफा की ओर देख रहे थे। जब ऐसा कई बार हुआ तो मेरे पिताजी से रहा नहीं गया। उन्होंने अपनी जिज्ञासा मिटाने के लिए उनसे पूछ लिया, ‘भगवन्! आप बार-बार गुफा की ओर क्या देख रहे हैं?’